Peter Skaarup (DF), 2000-02-24:
I Dansk Folkeparti er vi enige i det sigte, som også regeringen og andre her i Folketinget har, nemlig at man selvfølgelig ikke kan acceptere socialt bedrageri.
Det er jo ikke så meget det, debatten går på i dag.
Det er, hvilke midler der så skal tages i anvendelse for at komme det til livs.
Dér synes jeg da, der skal lyde en tak fra vores side til Venstre for at have rejst debatten om, hvilke midler der så skal tages i anvendelse, bl.a. fra regeringens side, hvor vi er af den opfattelse, at man er gået langt over stregen i de forslag, der hidtil har været fremme fra regeringens side.
Vi mener, det er i orden, at kommunerne gør en indsats for at komme socialt bedrageri til livs, men det er ikke i orden, hvis de direkte skal belure borgerne på alle mulige tidspunkter af døgnet.
Det hænger ikke sammen.
Det er klart, at af det forslag, som indenrigsminister Thorkild Simonsen fremsatte, nr. L 3, fremgår det bl.a. i §
10, stk. 3, at kommunalbestyrelsen endvidere kan afkræve offentlige myndigheder og fysiske og juridiske personer, herunder en husejer eller lejer, som har kendskab til forholdene, de oplysninger, der findes af betydning for stillingtagen til sagen.
Til oplysning af sagen kan der foretages forhør i retten, jf. retsplejeloven.
Det er klart, at en sådan paragraf kan man med god ret kritisere, for den tvinger jo en borger til at vidne mod en anden borger, og det er altså ikke en opfattelse, vi deler, at man fremover skal gøre det her i Danmark.
Det er et kontrolsamfund, som vi skal tilbage til DDR-tiden for at finde, og det kan vi ikke acceptere.
her tidligere i år 2000.
Vi har også set andre forslag fra regeringens side, der på samme vis går over stregen set med vores øjne.
Man siger, at man vil observere privatadresser på ydertidspunkter af døgnet.
Man har haft forslag i en lidt anden boldgade om, at kvinder skal i fængsel, hvis de ikke vil oplyse, hvem der er faderen til deres barn osv. Man går ind på en tankegang, et menneskesyn, som set med Dansk Folkepartis øjne ikke kan accepteres, og det er et skråplan at komme ud på, hvis det er sådan, at man bliver ved med at fremsætte den slags forslag, som vi ser her.
I mange kommuner har man egentlig haft ganske god succes
med at sammenholde registre fra de forskellige forvaltninger, og sådan som vi ser det, er det en god måde at løse problemet på.
Det har vist sig yderst effektivt, og det er den måde, man skal gå frem på.
Det andet minder om Stasimetoder, og dem kan vi under ingen omstændigheder acceptere her i Danmark.
Det er nogle regeringsforslag, jeg har nævnt her i forbindelse med debatten.
Vi må jo så erkende, at der ude i kommunerne også er mange kvikke hoveder, der prøver på at komme med tilsvarende forslag.
Det gælder i øvrigt også i Venstrekommuner, og f.eks. i Græsted-Gilleleje Kommune har man besluttet sig for at aflægge personer kommunale besøg ved nattetid, og man har sågar ansat to medarbejdere til opgaven her efter 1. februar 2000.
Det er heller ikke en holdning, vi deler i Dansk Folkeparti, at man skal vække folk om natten og prøve at aftvinge dem en redegørelse for, om de nu er det rigtige sted på det rigtige tidspunkt.
Vi må altså med andre ord i Dansk Folkeparti tage afstand fra en del af de midler, der tages i anvendelse, men vi er af den opfattelse, at der skal gøres noget ved det her problem, og at man skal sammenkøre de registre i et større omfang, end man har gjort indtil nu, og på den baggrund hilser vi selvfølgelig debatten velkommen og synes, det er rigtigt, at den er rejst her i Folketinget.